ai4bharat/Pralekha huggingface dataset:
नागरिक उड्डयन मंत्रालय
आरसीएस-उड़ान के अंतर्गत हिसार हवाई अड्डे का शुभारम्भ
उद्घाटन के साथ चंडीगढ़ से हिसार के लिए पहली एयर टैक्सी सेवा की हुई शुरुआत
भारत सरकार की क्षेत्रीय संपर्क योजना- उड़े देश का आम नागरिक  के अंतर्गत आज चंडीगढ़ से हरियाणा के नवनिर्मित हिसार हवाई अड्डे के लिए पहली उड़ान को हरी झंडी दिखाई गई। इस उड़ान को हरियाणा के मुख्यमंत्री श्री मनोहर लाल खट्टर ने हरी झंडी दिखाई। उद्घाटन में नागर विमान मंत्रालय  और भारतीय विमानपत्तन प्राधिकरण  के वरिष्ठ अधिकारी भी शामिल रहे। उड़ान योजना के अंतर्गत 54वें हवाई अड्डे का परिचालन शुरू हो गया है। उड़ान योजना के तहत अभी तक 5 हेलिकॉप्टर और 2 वाटरएयरोड्रम सहित 307 रूट व 54 हवाई अड्डों का परिचालन शुरू हो चुका है।
हरियाणा सरकार से संबंधित, हिसार हवाई अड्डा सार्वजनिक लाइसेंस युक्त हवाई अड्डा है जो 18 सीट वाले विमानों के लिए उपयुक्त है। हिसार हवाई अड्डे का विकास एमओसीए द्वारा किया गया है, जो उड़ान योजना के दो उद्देश्यों; “देश के आम नागरिक को उड़ान भरने का अवसर देना” और देश में हवाई यात्रा को सस्ता बनाना व बढ़ावा देना, से मेल खाता है। इस क्रम में, भारत सरकार ने अंतरिम नागर विमानन परिचालनों के विकास के लिए 28.60 करोड़ रुपये के व्यय को स्वीकृति दी। हिसार हवाई अड्डे को अपग्रेड करने और विकास के लिए एएआई को जमीन का हस्तांतरण कर दिया गया था। हिसार हवाई अड्डे के अपग्रेड के काम में नए टर्मिनल भवन, हैंगर का निर्माण, रनवे को मजबूत बनाना, रात्रि उड़ान उपकरण, एटीसी, सुरक्षा उपकरण आदि की स्थापना का काम शामिल है।
एयरलाइन एविएशन कनेक्टिविटी एंड इन्फ्रास्ट्रक्चर डेवलपर्स प्रा. लि.  को उड़ान 4 निविदा प्रक्रिया के तहत हिसार- चंडीगढ़- हिसार रूट का आवंटन कर दिया गया है। यह एयरलाइन एयर टैक्सी सेवाओं के साथ राष्ट्र की सेवा करने वाली पहली स्टार्टअप एयरलाइन बन गई है। इन उड़ान सेवाओं से हिसार से चंडीगढ़ के बीच का सफर 4.50 घंटे से घटकर 45 मिनट का रह जाएगा, जो केन्द्र, राज्य सरकारों और हवाई अड्डा परिचालकों द्वारा योजना के अंतर्गत सेवाओं से वंचित हवाई अड्डों से परिचालन को प्रोत्साहित करने के लिए व्यवहार्यता अंतर वित्तपोषण  के रूप में दिए जाने वाले वित्तीय प्रोत्साहन के कारण सस्ता भी पड़ेगा।
इस हवाई संपर्क से हरियाणा और चंडीगढ़ के लोगों की आकांक्षाएं पूरी होंगी। कई लोग व्यक्तिगत और व्यावसायिक उद्देश्य से इन दोनों शहरों के बीच नियमित रूप से यात्रा करते हैं। हिसार हरियाणा राज्य में हिसार मंडल के हिसार जिले का प्रशासनिक मुख्यालय है। यह स्थान भारत में गैल्वनाइज्ड आयरन का विनिर्माण करने वाला सबसे बड़ा शहर है। इस रूट पर उड़ान परिचालन की शुरुआत से स्थानीय अर्थव्यवस्था को गति मिलेगी और क्षेत्र के हवाई संपर्क में सुधार होगा।
स्वास्थ्य एवं परिवार कल्याण मंत्रालय
केंद्रीय स्वास्थ्य मंत्री डॉ. मनसुख मांडविया 21 जून 2022 को गुजरात के केवड़िया स्थित स्टैच्यू ऑफ यूनिटी से आईडीवाई समारोह का नेतृत्व करेंगे
आईडीवाई के 8वें संस्करण के राष्ट्रव्यापी समारोह के लिए 75 प्रतिष्ठित स्थलों में से स्टैच्यू ऑफ यूनिटी को चुना गया है
आठवें अंतर्राष्ट्रीय योग दिवस  के अवसर पर प्रधानमंत्री श्री नरेन्द्र मोदी कर्नाटक के मैसूर स्थित मैसूर पैलेस से योग दिवस समारोह का नेतृत्व करेंगे। डीडी नेशनल और दूरदर्शन के अन्य चैनलों पर सुबह 6.40 बजे से 7.00 बजे के दौरान माननीय प्रधानमंत्री के संबोधन का सीधा प्रसारण किया जाएगा। अंतर्राष्ट्रीय योग दिवस के सभी पिछले संस्करणों की विशेषताओं और उपलब्धियों को प्रदर्शित करने के लिए मैसूर में एक डिजिटल योग प्रदर्शनी का आयोजन किया जाएगा। इस प्रदर्शनी में योग की शक्ति, सर्वोत्तम पद्धति, शोध के मुख्य अंश और सामान्य योग प्रोटोकॉल आदि भी शामिल होंगे।
स्वतंत्रता के 75वें साल के उपलक्ष्य में मनाए जा रहे आजादी का अमृत महोत्सव के प्रतीक स्वरूप आईडीवाई के 8वें संस्करण के अवलोकन के लिए 75 प्रतिष्ठित स्थलों का चयन किया गया है। गुजरात के केवड़िया स्थित स्टैच्यू ऑफ यूनिटी उनमें से एक है। केंद्रीय स्वास्थ्य मंत्री डॉ. मनसुख मांडविया 21 जून 2022 को गुजरात के केवड़िया स्थित स्टैच्यू ऑफ यूनिटी से योग समारोह का नेतृत्व करेंगे।
हर साल 21 जून को अंतर्राष्ट्रीय योग दिवस  दुनिया भर में मनाया जाता है। भारत समेत दुनियाभर में इस वर्ष, आईडीवाई के 8वें संस्करण का आयोजन ‘मानवता के लिए योग’ की थीम पर किया जाएगा, जिसकी घोषणा भारत के प्रधानमंत्री श्री नरेन्द्र मोदी ने अपने मन की बात संबोधन में की थी और प्रतिष्ठित स्थलों पर इसे प्रदर्शित करते हुए ‘ वैश्विक स्तर पर ब्रांड इंडिया’ को मुख्य फोकस बनाया जाएगा। आईडीवाई का अवलोकन एक प्रथागत 45 मिनट के प्रोटोकॉल, कॉमन योग प्रोटोकॉल  के सुसंगत सामूहिक योग प्रदर्शन पर आधारित है।
इस वर्ष, आईडीवाई अवलोकन का प्रमुख आकर्षण ‘गार्जियन रिंग’ होगा, जिसके द्वारा दुनिया भर में हो रहे योग समारोह योग दिवस पर पूरे दिन प्रसारित किए जाएंगे। ‘द गार्जियन रिंग’ ‘एक सूर्य, एक पृथ्वी’ की अवधारणा को रेखांकित करते हुए योग की एकीकृत शक्ति को प्रदर्शित करता है। यह गतिविधि विदेशों में विभिन्न मिशनों के फीड को एक साथ जोड़ेगी जिसका डीडी इंडिया पर सीधा प्रसारण किया जाएगा।
सभी से योग में शामिल होने और इसका लाभ उठाने का आग्रह करते हुए, प्रधानमंत्री ने ट्वीट की एक श्रृंखला साझा की है। अपने एक ट्वीट में उन्होंने कहा कि, पिछले कुछ वर्षों में योग विश्व स्तर पर काफी लोकप्रिय हो गया है। उन्होंने कहा कि जीवन के सभी क्षेत्रों और व्यवसायों के लोगों ने इसे अपनी दिनचर्या में शामिल कर लिया है क्योंकि योग ने उन्हें एक स्वस्थ जीवन शैली विकसित करने में मदद की है।
.
नियमित रूप से योग का अभ्यास करने की स्वस्थ आदत को बढ़ावा देते हुए केंद्रीय स्वास्थ्य मंत्री डॉ. मनसुख मांडविया ने एक ट्वीट में कहा कि बीमारी से बचने और खुशी प्राप्त करने के लिए, स्वास्थ्य पर ध्यान देना बहुत जरूरी है, जिसके लिए सबको योग को अपने जीवन का हिस्सा बनाना चाहिए।
पहला अंतर्राष्ट्रीय योग दिवस 21 जून 2015 को मनाया गया था। संयुक्त राष्ट्र द्वारा 21 जून को आईडीवाई के रूप में मान्यता देने के पीछे मुख्य उद्देश्य विश्व स्तर पर लोक स्वास्थ्य में योग की क्षमता को रेखांकित करना था। दिसंबर 2014 में संयुक्त राष्ट्र महासभा  का आईडीवाई प्रस्ताव प्रधानमंत्री श्री नरेन्द्र मोदी की पहल पर आया और सर्वसम्मति से इसे पारित किया गया। वर्ष 2015 से आईडीवाई दुनियाभर में स्वास्थ्य के लिए एक जन आंदोलन के रूप में विकसित हो गया है।
प्रधानमंत्री कार्यालय
प्रधानमंत्री ने कर्नाटक विधानसभा के उपाध्यक्ष श्री आनंद ममानी के निधन पर शोक व्यक्त किया
प्रधानमंत्री श्री नरेन्द्र मोदी ने कर्नाटक विधानसभा के उपाध्यक्ष श्री आनंद ममानी के निधन पर शोक व्यक्त किया है।
एक ट्वीट में, प्रधानमंत्री ने कहा:
“कर्नाटक विधानसभा के उपाध्यक्ष श्री आनंद ममानी के निधन से दुखी हूं। वह एक मजबूत नेता थे, जिन्होंने बड़े पैमाने पर सामाजिक सशक्तिकरण के लिए काम किया। उन्होंने पूरे कर्नाटक में बीजेपी को मजबूत करने के लिए भी काम किया। मेरी संवेदनाएं उनके परिवार और समर्थकों के साथ हैं। ओम शांति।”
पेट्रोलियम एवं प्राकृतिक गैस मंत्रालय
श्री धर्मेंद्र प्रधान ने 11 राज्यों/ केंद्र शासित प्रदेशों में फैले 56 सीएनजी केंद्र राष्ट्र को सौंपे
सीजीडी नेटवर्क जल्द ही देश की जनसंख्या के 72% लोगों तक पहुंचेगा: श्री धर्मेंद्र प्रधान
केंद्रीय पेट्रोलियम एवं प्राकृतिक गैस मंत्री श्री धर्मेंद्र प्रधान ने पर्यावरण के अनुकूल संपीड़ित प्राकृतिक गैस  की लोगों तक पहुंच बढ़ाते हुए आज एक ऑनलाइन समारोह में 48 सीएनजी केंद्रों को राष्ट्र को समर्पित किया और देश में अन्य आठ सीएनजी केंद्रों का उद्घाटन किया। ये सभी 56 सीएनजी केंद्र 11 राज्यों/ केंद्र शासित प्रदेशों यथा गुजरात, हरियाणा, झारखंड, कर्नाटक, मध्य प्रदेश, महाराष्ट्र, नई दिल्ली, पंजाब, राजस्थान, तेलंगाना और उत्तर प्रदेश में हैं और विभिन्न 11 निजी और सार्वजनिक क्षेत्र की कंपनियों से जुड़े हैं।
देश में गैस संजाल  का विस्तार करने में शामिल सभी हितधारकों की प्रशंसा करते हुए श्री प्रधान ने कहा कि देश की आबादी के 72% लोगों तक जल्द ही सिटी गैस वितरण  के जरिए गैस पहुंचा दी जाएगी और इसके साथ ही भारत के 53% भूभाग तक सीएनजी पहुंच जाएगी। उन्होंने कहा कि देश गैस आधारित अर्थव्यवस्था की ओर बढ़ रहा है। उन्होंने बताया कि पीएनजी की संख्या 25 लाख से बढ़कर 60 लाख हो गई है, औद्योगिक गैस कनेक्शन 28 हजार से बढ़कर 41 हजार तक पहुंच गए हैं और सीएनजी वाहनों की संख्या भी 22 लाख से बढ़कर 34 लाख हो गई है। उन्होंने कहा कि यह संतोष का विषय है कि देश में गैस ढांचागत संरचना के विस्तार में सार्वजनिक क्षेत्र के अलावा निजी कंपनियों भी भाग ले रही हैं।
श्री धर्मेंद्र प्रधान ने कहा कि सरकार ऊर्जा दक्षता, वहनीयता, सुरक्षा और इसकी उपलब्धता पर काम कर रही है। उन्होंने ईंधन की उपलब्धता को लेकर अपनी सोच जाहिर करते हुए कहा कि बहुत जल्द उपभोक्ताओं को सिर्फ एक ही जगह जाना पड़ेगा जहां पेट्रोल, डीजल, सीएनजी, पीएनजी और एलपीजी जैसे सभी तरह के ईंधन उपलब्ध होंगे। उन्होंने बताया कि पहले ही सरकार डीजल के लिए घुमंतू  वितरण शुरू कर दी है और ऐसा ही पेट्रोल और सीएनजी के लिए भी सरकार करेगी । श्री प्रधान ने कहा कि भविष्य में लोगों को ईंधन की होम डिलीवरी भी कराई जाएगी।
पेट्रोलियम एवं प्राकृतिक गैस सचिव श्री तरुण कपूर ने कहा कि भारत पूरी दुनिया में ऊर्जा का तीसरा सबसे बड़ा उपभोक्ता देश है और वह अपने ऊर्जा बास्केट में गैस की 15% हिस्सेदारी पाने के लिए बड़ी उत्सुकता से काम कर रहा है। उन्होंने कहा कि जिस तरह देश में आर्थिक गतिविधि और उपभोग का स्तर बढ़ रहा है उससे ऊर्जा का इस्तेमाल भी बढ़ना तय लगता है। उन्होंने कहा कि पर्यावरण के अनुकूल ऊर्जा सुरक्षा और आर्थिक रूप से सक्षम होने के लिए सरकार ईंधन के रूप में गैस को बढ़ावा और मदद देगी।
इस वर्चुअल उद्घाटन समारोह में एवं प्राकृतिक गैस मंत्रालय गैस, कंपनियों और तेल विपणन कंपनियों  के अधिकारियों और अन्य हितधारकों ने भी भाग लिया।
कोरोना वायरस के फैलाव को रोकने के लिए देशभर में लागू किए गए लाकडाउन की वजह से इन केंद्रों में कामकाज पर कुछ असर पड़ा। हालांकि, पिछले महीने प्रतिबंधों में ढील देने के बाद कार्य में तेजी आई और सुरक्षा एवं एक दूसरे से दूरी बनाए रखने  के नियमों का पालन करते हुए कार्य पूरा कर लिया गया । इससे वास्तविक रूप से निर्धारित समय से काम पूरा होने में कम ही विलंब हुआ। भारत के सीएनजी नेटवर्क में इन नये सीएनजी केंद्रों को जोड़ने के साथ ही देश में रोजाना वाहनों में ईधन भरने की क्षमता 50000 वाहन से बढ़ गई है।
नवीन एवं नवीकरणीय ऊर्जा मंत्रालय
नवीन एवं नवीकरणीय ऊर्जा मंत्रालय ने स्पष्ट किया कि सौर पीवी बिजली संयंत्रों की अतिरिक्त डी.सी. क्षमता की स्थापना का मामला डेवलपरों पर छोड़ा जाना चाहिए
इस निर्णय से सौर डेवलपरों को राहत मिलने की संभावना
 ने 05 नवंबर, 2019 को एक निर्देश / स्पष्टीकरण जारी किया है। इसमें बताया गया है कि जब तक सोलर पीवी बिजली संयंत्र अनुबंधित एसी क्षमता के अनुसार हो और क्षमता उपभोग घटक  संबंधी जरूरतों के आधार पर ऊर्जा आपूर्ति करता है, डी.सी. साइड पर सौर क्षमता की स्थापना का मामला उत्पादनकर्ता / डेवलपर पर छोड़ देना चाहिए। मंत्रालय ने यह भी स्पष्ट किया कि कोई व्यक्ति अपने मनोनुकूल कोई क्षमता स्थापित करने के लिए और इच्छुक खरीदार के लिए बिजली को बेचने के लिए अधिकृत है।
इसके बारे में विद्युत, नवीन एवं नवीकरणीय ऊर्जा राज्य मंत्री  और कौशल विकास एवं उद्यमिता राज्य मंत्री श्री आर.के.सिंह ने कहा, “सुयोग्य उत्पादकों / डेवलपरों की सुविधा हेतु कारोबारी सुगमता सुनिश्चित करना देश के लिए सर्वाधिक महत्वपूर्ण है। अक्षय ऊर्जा के डेवलपरों को बाधा मुक्त करना हमारी प्रतिबद्धता है, जो भविष्य में अधिक स्वच्छ और टिकाऊ पर्यावरण के साथ ऊर्जा सुरक्षा के लक्ष्य तक पहुंचने में भारत की मदद कर सकता है।”
यह ध्यान देने योग्य बात है कि विभिन्न सोलर डेवलपरों / सोलर डेवलपर संघों की ओर से नवीन एवं नवीकरणीय ऊर्जा मंत्रालय को इस संबंध में आवेदन प्राप्त हुए थे। इसमें हाल में कई राज्यों द्वारा प्रश्न उठाए गए थे और चिंता व्यक्त की गई थी कि बिजली खरीद समझौते  / बिजली आपूर्ति समझौते  में निर्धारित क्षमता उपभोग घटक  को पूरा करने के लक्ष्य के साथ, नेमप्लेट / अनुबंधित एसी क्षमता से अधिक अतिरिक्त डीसी क्षमता स्थापित करने की विश्वभर में लागू तौर-तरीके भिन्न हैं।
मंत्रालय ने स्पष्ट किया है कि यदि किसी सोलर पीवी बिजली संयंत्र में स्थापित डीसी क्षमता , अनुबंधित एसी क्षमता  के मूल्य से अधिक है, तो यह पीपीए अथवा पीएसए का उल्लंघन नहीं है, जब तक कि डेवलपर द्वारा स्थापित सोलर पीवी बिजली संयंत्र की एसी क्षमता अनुबंधित एसी क्षमता के अनुरूप हो।
निर्देश / स्पष्टीकरण के मूलपाठ को पढ़ने के लिए यहां क्लिक करें
प्रधानमंत्री कार्यालय
थाईलैंड में आदित्य बिड़ला समूह के स्वर्णजयंती समारोह में प्रधानमंत्री के संबोधन की मुख्य बिन्दुएं
हम सभी स्वर्णभूमि थाईलैंड में आदित्य बिड़ला समूह की स्वर्णजयंती मनाने के लिए यहां इकट्ठा हुए हैं।
हम यहां उस थाईलैंड में उपस्थित हैं, जिसके साथ भारत का मजबूत सांस्कृतिक संबंध कायम है। साथ ही, इस देश में एक अग्रणी औद्योगिक घराने के 50 वर्ष पूरे होने का भी यह अवसर है।
मैं आपके समक्ष आज के भारत में हो रहे कुछ सकारात्मक बदलावों की एक तस्वीर प्रस्तुत करने के प्रति उत्सुक हूं। मैं पूरे आत्मविश्वास से कहता हूं कि भारत में उपस्थिति के लिए यह सर्वाधिक उपयुक्त समय है।
भारत ने पिछले पांच वर्षों में विभिन्न क्षेत्रों में सफलता की अनेक कहानियां देखी हैं। केवल सरकार ही इसका कारण नहीं है। भारत ने अब लीक पर चलते हुए और अफसरशाही तरीके से काम करना छोड़ दिया है।
आपको यह जानकर आश्चर्य होगा कि गरीब लोगों पर खर्च किया जाने वाला धन वास्तव में गरीबों तक नहीं पहुंचता था। हमारी सरकार ने इस संस्कृति को समाप्त कर दिया और इसका श्रेय प्रत्यक्ष लाभ अंतरण  को जाता है। डीबीटी से बिचौलिए की संस्कृति और अपर्याप्तता का अंत हो गया है।
कर प्रणाली में सुधार
आज के भारत में, कठिन परिश्रम करने वाले कर दाताओं के योगदान की सराहना हो रही है। यह एक ऐसा क्षेत्र है, जिसमें हमने काफी कार्य किया है। मुझे खुशी है कि भारत सबसे अधिक जनोनुकूल कर प्रणाली वाले देशों में शामिल है। हम इसमें और भी अधिक सुधार लाने के लिए दृढ़प्रतिज्ञ हैं।
भारत निवेश के लिए एक आकर्षक गंतव्य
मैंने अभी जो कुछ कहा है, इससे यह प्रमाणित होता है कि भारत निवेश के लिए विश्व की सबसे आकर्षक अर्थव्यवस्थाओं में शामिल है। पिछले वर्ष भारत में 286 बिलियन अमरीकी डॉलर का एफडीआई प्राप्त हुआ। यह पिछले 20 वर्षों में भारत को मिले कुल एफडीआई का लगभग आधा है।
5 ट्रिलियन डॉलर वाली अर्थव्यवस्था का सपना
भारत अब 5 ट्रिलियन वाली अर्थव्यवस्था बनने का एक अन्य सपना देख रहा है। 2014 में जब मेरी सरकार बनी, भारत का सकल घरेलू उत्पाद लगभग 2 ट्रिलियन डॉलर था। 65 वर्षों में सिर्फ 2 ट्रिलियन। किंतु केवल 5 वर्षों में हमने इसे बढ़ाकर लगभग 3 ट्रिलियन डॉलर तक पहुंचा दिया है।
मुझे एक बात का विशेष गर्व है, यह भारत की प्रतिभा और कौशलयुक्त मानव पूंजी है। इसमें कोई आश्चर्य नहीं कि भारत विश्व के सबसे बड़ी स्टार्टअप प्रणालियों में शामिल है।
जब भारत समृद्ध बनता है, तो दुनिया समृद्ध बनती है। भारत के विकास का हमारा सपना ऐसा है कि यह बेहतर धरा की ओर भी बढ़ रहा है।
एक्ट ईस्ट पॉलिसी
अपनी एक्ट ईस्ट पॉलिसी की भावना से, हम इस क्षेत्र में संपर्कता बढ़ाने पर विशेष ध्यान दे रहे हैं। थाईलैंड के पश्चिमी समुद्र तट के बदंरगाहों और भारत के पूर्वी समुद्र तट के बदंरगाहों के बीच सीधा संपर्क कायम होने से हमारी आर्थिक साझेदारी बढ़ेगी।
निवेश और सुगम कारोबार के लिए भारत आएं। नई खोज और स्टार्टअप उद्योग के लिए भारत आएं। अनेक सर्वेश्रेष्ठ पर्यटन स्थलों का अनुभव पाने और लोगों का आतिथ्य पाने के लिए भारत आएं। भारत बेसब्री से आपका इंतजार करता है।
रेल मंत्रालय
एनटीपीसी सीबीटी-1 परिणाम पर रेलवे का स्पष्टीकरण
रेलवे भर्ती बोर्ड  की केंद्रीयकृत रोजगार सूचना  संख्या 01/2019 के तहत चल रही भर्ती परीक्षा के दूसरे चरण के लिए उम्मीदवारों को शॉर्टलिस्ट करने की प्रक्रिया पर कुछ उम्मीदवारों द्वारा उठाई गई चिंताओं की ओर रेलवे का ध्यान आकर्षित किया गया है। इसके परिणाम 14.01.2022 को घोषित किए गए।
इस संबंध में यह दोहराया जाता है कि दूसरे चरण की कंप्यूटर आधारित परीक्षा  के लिए उम्मीदवारों को शॉर्टलिस्ट करने की प्रक्रिया मूल अधिसूचना यानी 28.02.2019 को प्रकाशित सीईएन 01/2019 के पैराग्राफ 13 में विस्तार से बताई जा चुकी है।
इस रोजगार अधिसूचना में 13 श्रेणियों के बारे में विज्ञापन दिया गया था, जो स्नातकों के लिए थीं और इनमें से छह पूर्व-स्नातकोंके लिए थीं। इन तेरह श्रेणियों को 7वें केंद्रीय वेतन आयोग के वेतनमान स्तरों  के आधार पर पांच समूहों में बांटा गया था और प्रत्येक श्रेणी के लिए भर्ती की चरणवार प्रक्रिया पहले ही सीईएन के पैराग्राफ 13.6 में स्पष्ट रूप से बताई जा चुकी है। प्रत्येक उम्मीदवार पात्रता की शर्तों के तहत इन सभी या 13 श्रेणियों में से किसी एक को चुनने के लिए स्वतंत्र था।
पहले चरण की सीबीटी सभी उम्मीदवारों के लिए एक सामान्य परीक्षा बताई गई थी, जबकि अधिसूचना के पैराग्राफ 13.2 में स्पष्ट रूप से कहा गया है कि दूसरे चरण की सीबीटी में कठिनाई के विभिन्न श्रेणीबद्ध स्तरों के साथ प्रत्येक समूह  के लिए अलग परीक्षा होगी। इसके अनुसार, समान स्तर में आने वाले सभी पदों के लिए एकसमान द्वितीय चरण का सीबीटी होगा। इस प्रकार से, अगर कोई उम्मीदवार पात्र है और उसने एक से अधिक स्तरों  का विकल्प चुना है, तो उसे पैराग्राफ 13.6 में दिए गए नियमों के तहत प्रत्येक स्तर के लिए संबंधित दूसरे चरण की सीबीटी में उपस्थित होना होगा, क्योंकि पदों के प्रत्येक समूह  के लिए मानक  अलग होगा।
यह भी उम्मीदवारों के संज्ञान में लाया जाता है कि प्रावधानों के तहत एनटीपीसी द्वितीय चरण की परीक्षा के लिए बुलाए जाने वाले उम्मीदवारों की संख्या स्वीकृत पदों की संख्या का केवल 10 गुना होती है। उम्मीदवारों के हितों की रक्षा के लिए पदों की संख्या का 10 गुना बुलाने के नियम को सीईएन 1/2019 में रिक्तियों की संख्या का 20 गुना बढ़ा दिया गया, जब सभी स्तरों पर शॉर्टलिस्टिंग की जाती है। यह सुनिश्चित किया गया है कि मेधावी उम्मीदवार अवसर से वंचित न हों। इस प्रकार, दूसरे चरण की सीबीटी के लिए उचित संख्या में उम्मीदवारों को कवर करने के लिए, शॉर्टलिस्ट किए जाने वाले उम्मीदवारों की संख्या को पहले चरण की सीबीटी सहित पदों की वरीयता में उनकी योग्यता के आधार पर अधिसूचित पदों की समुदाय-वार रिक्तियों का 20 गुना रखा गया है।
यद्यपि, एक पात्र उम्मीदवार को अपने/अपनी योग्यता और विकल्प के अनुसार संबंधित अलग-अलग दूसरे चरण की सीबीटी में शामिल होना होगा, उसका चयन किया जाएगा, लेकिन अंतिम नियुक्ति केवल एक पद के लिए होगी। इस प्रकार, किसी योग्य अभ्यर्थी को चयन से वंचित करने का प्रश्न ही नहीं उठता है।
विज्ञान एवं प्रौद्योगिकी मंत्रालय
सीएसआईआर-आईआईसीटी ने 2-डीऑक्सी-डी-ग्लूकोज के संश्लेषण के लिए ली फार्मा लिमिटेड को प्रक्रिया जानकारी का लाइसेंस दिया
सीएसआईआर की अंगीभूत प्रयोगशाला इंडियन इंस्टीट्यूट ऑफ केमिकल टेक्नोलॉजी  और हैदराबाद की एकीकृत दवा कंपनी ली फार्मा ने 2-डीऑक्सी-डी-ग्लूकोज के संश्लेषण के लिए गैर-विशिष्ट लाइलेंसिंग समझौता कियाहै। डीआरडीओ तथा डॉ. रेड्डीज लेबोरेटरीज द्वारा विकसित 2-डीजी को कोविड-19 रोगियों में इस्तेमाल के लिए हाल ही में अनुमति मिली है। इसे कोविड-19 पीड़ितों के तेजी से ठीक होने में उपयोगी पाया गया है और और डॉ. रेड्डीज लेबोरेटरिज ने इस दवा को सैशे में लांच किया है।
ली फार्मा ने बताया है कि वह डीसीजीआई, नई दिल्ली से मंजूरी के लिए आवेदन करेगी। ली फार्मा आंध्र प्रदेश स्थित अपनी फॉर्मुलेशन सुविधा एसईजेड, डुववडा, विशाखापत्तनम में इसे बनाएगी और इसका व्यावसायीकरण करेगी। यहफॉर्मुलेशन सुविधा वैश्विक नियामक एजेंसियों से मान्य है।
सीएसआईआर-आईआईसीटी के निदेशक डॉ. श्रीवरी चंद्रशेखर ने कहा कि 2-डीजी को विकसित करने में सीएसआईआर की भूमिका रही है क्योंकि सीएसआईआर-सीसीएमबी ने सार्स-सीओवी-2 विषाणु कल्चर पर इस दवा का परीक्षण किया है। सीएसआईआर कोविड-19 के इलाज के लिए दवाओं के विकास में शामिल रही है। सीएसआईआर कोविड-19 के उपचार के लिए औषधियों के विकास में लगी हुई है और उसने पुनःउद्देश्य के लिए अनेक नैदानिक परीक्षण किए हैं। इसके अतिरिक्त ली फार्मा लिमिटेड के साथ यह समझौता कोविड-19 के उपचार के लिए सस्ती चिकित्सीय विकल्पों को बढ़ाने की दिशा में है ।
ली फार्मा के निदेशक रघुमित्र अल्ला ने कहा कि 2-डीजी, एपीआई के लिए सीएसआईआर-आईआईसीटी के साथ यह सहयोग कोविड-19 उपचार विकल्पों को बढ़ाने के लिए हमारी व्यापक रणनीति का हिस्सा है। इसके अलावा सीएसआईआर-आईसीटी, हैदराबाद अपने उच्च गुणवत्ता वाले अनुसंधान और विभिन्न नए अणुओं के विकास के लिए प्रसिद्ध है और हम उनके साथ जुड़े होने पर गर्व महसूस करते हैं ।
वाणिज्य एवं उद्योग मंत्रालय
भारत का समुद्र के रास्ते चीन को निर्यात एक अरब अमरीकी डॉलर के करीब
किंगदाओ में भारतीय उत्पादों के प्रचार के लिए प्रदर्शनी
भारत का चीन को समुद्री उत्पादों का निर्यात तिगुना हो गया है और यह 2019 के पहले 9 महीनों में करीब 800 मिलियन अमरीकी डॉलर तक पहुंच चुका है। चीन के सीमा शुल्क प्राधिकार द्वारा जारी आंकड़ों में यह जानकारी दी गई है। भारत के समुद्री निर्यात के इस वर्ष के अंत तक एक अरब अमरीकी डॉलर को पार करने की संभावना है। चीन के एक व्यापार प्रतिनिधिमंडल ने 9 अक्तूबर 2019 को भारत का दौरा किया और अगले दो वर्षों में 500 मिलियन अमरीकी डॉलर मूल्य के समुद्री उत्पादों के आयात के लिए एक समझौते पर हस्ताक्षर किए।
वाणिज्य और समुद्री उत्पाद निर्यात विकास प्राधिकार मंत्रालय के नेतृत्व में शंघाई और ग्वांगचाओ में भारत के वाणिज्य दूतावास ने चीन में भारतीय समुद्री उत्पादों को बढ़ावा दिया और वह विभिन्न साझेदारों के साथ इस कार्य में लगा हुआ है। इस क्षेत्र में भारत की शक्ति को शामिल करने के लिए भारत के दूतावास ने समुद्र तटीय शहर किंगदाओ, जो आयात के लिए एक प्रमुख बंदरगाह है, में चीन के मत्स्य और समुद्री उत्पाद निर्यात एक्सपो के दौरान एमपीईडीए के सहयोग से तरक्की के बारे में एक प्रदर्शनी का आयोजन किया।
एक्सपो में भाग लेने के लिए 40 भारतीय निर्यातकों और निर्यात एसोसिएशनों का एक प्रतिनिधिमंडल एमपीईडीए के अध्यक्ष के.एस. श्रीनिवास के नेतृत्व में चीन गया। इस एक्सपो में भाग लेने वाले 25 प्रमुख आयात कंपनियों के 50 से अधिक भागीदारों के साथ चीन के आयातकों की ओर से भारत को काफी अच्छी प्रतिक्रिया मिली। इसका आयोजन किंगदाओ के सीसीपीआईटी और सीएफएनए ने भारतीय दूतावास के साथ मिलकर किया।
एमपीईडीए के अध्यक्ष ने इस क्षेत्र में भारत की शक्ति की जानकारी दी और बताया कि भारत दुनिया में चौथे सबसे बड़े समुद्री उत्पाद निर्यात के रूप में उभर रहा है। भारत दूसरा सबसे बड़ा मत्स्य पालक है, दुनिया में तीसरा सबसे बड़ा मछली उत्पादक है, जो 7 अरब अमरीकी डॉलर मूल्य के समुद्री उत्पादों का निर्यात करता है। चीन समुद्री उत्पादों का एक बड़ा आयातक है, जो करीब 12 अरब अमरीकी डॉलर का आयात करता है। उन्होंने भारत के समुद्री उत्पादों की गुणवत्ता सुनिश्चित करने के लिए भारत द्वारा किये जा रहे प्रयासों की भी जानकारी दी।
इस अवसर पर भारतीय दूतावास में आर्थिक और वाणिज्य दूत प्रशांत लोखंडे ने विशाल संभावनाओं पर जोर दिया और निकट भविष्य में दो अरब अमरीकी डॉलर निर्यात करने का लक्ष्य रखा। उन्होंने भारतीय निर्यातकों और चीनी आयातकों को हर संभव सहायता देने का आश्वासन दिया तथा सहयोग के लिए चीन के वाणिज्य मंत्रालय और जीएसीसी को धन्यवाद दिया।
भारतीय दूतावास विभिन्न उत्पादों जैसे भारतीय अंगूर, चीनी, चावल, औषधियां, चाय, खली, सूचना प्रौद्योगिकी और आईटीईएस को बढ़ावा दे रहा है, जिनमें भारत वैश्विक शक्ति साबित होगा, लेकिन चीन में उसकी बाजार हिस्सेदारी कम है।
उप राष्ट्रपति सचिवालय
संयुक्त अरब अमीरात के दिवंगत राष्ट्रपति के दुखद निधन पर राष्ट्र की ओर से शोक व्यक्त करने के लिए उपराष्ट्रपति यूएई पहुंचे
'शेख खलीफा एक दूरदर्शी विश्व नेता और भारत के सच्चे मित्र थे': उपराष्ट्रपति
उपराष्ट्रपति ने अबू धाबी में संयुक्त अरब अमीरात के नवनिर्वाचित राष्ट्रपति हिज हाइनेस शेख मोहम्मद बिन जायद अल नाहयान से मुलाकात की
उपराष्ट्रपति, श्री एम. वेंकैया नायडू, दो दिन पहले संयुक्त अरब अमीरात के राष्ट्रपति और अबू धाबी के शासक हिज हाइनेस शेख खलीफा बिन जायद अल नाहयान के दुखद निधन पर राष्ट्र  की ओर से अपनी संवेदना व्यक्त करने के लिए आज अबू धाबी पहुंचे।
संयुक्त अरब अमीरात के नवनिर्वाचित राष्ट्रपति, महामहिम शेख मोहम्मद बिन जायद अल नाहयान और शाही परिवार के अन्य सदस्यों और अबू धाबी के मुश्रीफ पैलेस में अमीराती गणमान्य व्यक्तियों के साथ मुलाकात करते हुए, श्री नायडू ने दिवंगत राष्ट्रपति के योगदान को याद किया और कहा कि “शेख खलीफा एक महान विश्व नेता और भारत के सच्चे दोस्त थे।”
दिवंगत राष्ट्रपति को श्रद्धांजलि अर्पित करते हुए, श्री नायडू ने कहा कि किस तरह शेख खलीफा ने शेख जायद की विरासत पर संयुक्त अरब अमीरात के विकास के लिए दूरदर्शी नेतृत्व किया और भारत-यूएई साझेदारी को बहुत मजबूत किया। उन्होंने संयुक्त अरब अमीरात में बड़ी संख्या में भारतीय प्रवासी समुदाय का अच्छे तरीके से ध्यान रखा। उन्होंने कहा कि उनका दुखद निधन संयुक्त अरब अमीरात में भारतीय समुदाय के लिए एक अपूरणीय क्षति है।
बैठक में, उपराष्ट्रपति ने संयुक्त अरब अमीरात के राष्ट्रपति के रूप में चुने जाने पर महामहिम शेख मोहम्मद बिन जायद अल नाहयान को अपनी शुभकामनाएं भी दीं। फरवरी 2022 में भारत और संयुक्त अरब अमीरात के बीच अपनी भारत यात्रा और हाल ही में ऐतिहासिक व्यापक आर्थिक साझेदारी समझौते को याद करते हुए, श्री नायडू ने महामहिम शेख मोहम्मद के सक्रिय दृष्टिकोण और नेतृत्व की प्रशंसा की। उन्होंने विश्वास व्यक्त किया कि भारत-यूएई के बीच रणनीतिक साझेदारी आगे बढ़ती रहेगी और नए राष्ट्रपति के नेतृत्व और निर्देशन में नई ऊंचाइयों तक पहुंचेगी।
प्रधानमंत्री कार्यालय
प्रधानमंत्री ने सभी को विजयादशमी की बधाई दी
प्रधानमंत्री श्री नरेन्द्र मोदी ने विजयादशमी के अवसर पर सभी को शुभकामनाएं दी हैं। श्री मोदी ने कामना की कि यह शुभ अवसर सभी के जीवन में साहस, संयम और सकारात्मक ऊर्जा लाए।
प्रधानमंत्री ने ट्वीट किया;
"सभी देशवासियों को विजय के प्रतीक-पर्व विजयादशमी की बहुत-बहुत बधाई। मेरी कामना है कि यह पावन अवसर हर किसी के जीवन में साहस, संयम और सकारात्मक ऊर्जा लेकर आए।"
एमजी/एएम/जेके
(